CULTUL MOZAIC RESPINGE CATEGORIC INCINERAREA, CIMITIRUL FIIND “CASA CELOR VII”

“Tu hrăneşti pe cei vii cu bunătate, îi învii pe cei morţi cu o îndurare nesfârşită, îi sprijini pe cei căzuţi şi îi vindeci pe bolnavi, îi eliberezi pe cei încătuşaţi şi păstrezi credinţa Ta pentru cei care dorm în ţărână. Cine este ca Tine, Stăpân al puterilor, şi cine este asemenea Ţie, Rege, care iei şi redai viaţa şi care faci să răsară mântuirea.” Evreii practicanţi recită de trei ori pe zi acest text. El aminteşte de unul dintre cele 13 principii ale credinţei formulate de Maimonide – credinţa în învierea morţilor, dar spune mai mult. În ţărână ei doar dorm. Aceeaşi referire o găsim şi la Daniel (12:2), scrie Rabinul Rafael Shaffer în Realitatea Evreiască nr. 486-487 (1286-1287), din 1 - 31 ianuarie 2017/ 3 Tevet - 4 Şvat 5777. Mulţi din cei ce dorm în ţărâna pământului se vor trezi, unii pentru viaţa veşnică, şi alţii pentru ocară şi ruşine veşnică”, continuă Rabinul Shaffer. “Acest mod de exprimare a intrat în uzul limbii. Una din denumirile ebraice pentru cimitir este בית החיים Beit hahaiim, în traducere ‘casa celor vii’. Cum pot fi ei numiţi ‘vii’? Doar avuţia nu s-a pogorât după ei, iar cei care le-au fost parteneri de viaţă sunt liberi de obligaţiile lor de castitate. Un novice în iudaism ar fi tentat să o privească doar ca o licenţă poetică. Cei care au deja o oarecare experienţă în citirea textelor iudaice ştiu că o astfel de explicaţie e greu de acceptat. Cuvintele au tâlcul lor, chiar dacă la prima vedere nu le înţelegem. (…) În Talmud scrie că atunci când osemintele sunt mişcate, cei adormiţi simt durere şi se cutremură de frică. Ei cred că a venit momentul judecăţii în care se va decide dacă vor avea parte de viaţa veşnică sau dacă ocara va fi partea lor. În termeni juridici, ei pot fi numiţi ‘vii’, pentru că asemeni celor vii ei sunt titularii unui drept. Dreptul ca trupul lor neînsufleţit să se odihnească în pace până va veni momentul în care din el va încolţi, ca dintr-o sămânţă, trupul lor viu. Ei, şi nu moştenitorii lor, sunt titularii acestui drept. Dacă acest drept poate fi alienat în timpul vieţii printr-o donaţie de organe, părerile sunt împărţite. Clar este că autopsia este strict interzisă. În cazurile în care organele legale o solicită, avem datoria să ne supunem, dar trebuie să ne cerem scuze defunctului pentru durerea care i s-a adus. Avem însă datoria să depunem toate strădaniile pentru a evita autopsia, în cazurile în care ea nu este absolut necesară. Cu această ocazie doresc să îmi exprim recunoştinţa faţă de preşedintele dr. Aurel Vainer, care, în colaborare cu reprezentanţii Cultului Musulman, au introdus un amendament care restrânge la cazurile absolut necesare obligaţia de autopsie pentru membrii cultelor care interzic autopsia.

Mult mai gravă decât autopsia este incinerarea. Ea este poate cea mai violentă şi destructivă acţiune care poate fi luată împotriva unui trup omenesc. Conform unei tradiţii, există un os numit Luz, care nu se descompune în pământ şi din care trupul renaşte. Cel ce arde un trup distruge cu mâna lui nu numai memoria materială a unui om, ci şi posibilitatea lui de se reîntoarce la viaţă. Cel ce lasă dispoziţie să fie incinerat se dezice nu numai de credinţa reînvierii, ci şi de credinţa că trupul lui a fost luat din ţărână şi în ţărâna din care a fost luat se va întoarce. El se dezice de o tradiţie păstrată cu pioşenie, fără întrerupere, timp de milenii. De aceea, pentru cei care au dat dispoziţie ca trupul lor să fie incinerat nu se fac slujbe religioase, iar urnele cu cenuşa rămasă nu se îngroapă în cimitire evreieşti. Nu putem să nu ne punem întrebarea: Care va fi soarta celor arşi fără voia lor? Cum vor renaşte? Nu cunosc răspunsul, dar am credinţa fermă că Dumnezeu nu va pedepsi niciodată omul nevinovat. Poate Dumnezeu le poartă în amintire ADN-ul şi când va veni momentul, El va crea sămânţa din care ei vor răsări. Aşa văd lucrurile la stadiul actual al ştiinţei. Poate la un alt stadiu al ştiinţei calea va fi înţeleasă altfel. Nu ştim exact cum se va întâmpla, dar asta nu are importanţă. Important este să trăim cu credinţa că atunci când va veni momentul, se vor împlini cele prezise de profetul Yeşaaiahu/Isaia (26:19): Morţii Tãi vor trăi şi trupurile lor vor învia! Deşteptaţi-vã, cântaţi de bucurie, voi, cei ce sãlãşluiţi în pulbere! Cãci roua Ta este rouã de luminã şi din sânul pãmântului umbrele vor învia.”

Buletin săptămânal de informare religioasă

Anul XXV, nr. 1165- 1166, 15 Februarie 2017

VIAŢA CULTELOR